

Procesul fiscal cuprinde operaţiunile specifice de constatare şi evaluare a masei impozabile, de calcul şi percepere a impozitelor, dar şi de urmărire şi control a impozitelor şi contribuabililor. Aceste operaţiuni fie că se numesc operaţiuni de asietă a impozitelor, fie lichidarea impozitelor, perceperea impozitelor, ele fac parte din activităţile aparatului fiscal şi a contribuabilului, activităţi ce se derulează într-un cadru organizatoric specific mecanismului financiar instituit prin legi juridice – făcute de oameni – subiective şi pentru oameni – ca variabile ale politicii fiscale.

În acest cadru social, pe seama impozitelor instituite de stat prin legi juridice, specifice domeniului, se creează o multitudine de legături, raporturi sociale, economice, juridice, uneori şi de altă natură, ce generează o ambianţă, un mediu specific în jurul impunerii ca fenomen social şi proces economic specific.

Conţinutul economic comun al diferitelor forme de impozite generează legături tehnice specifice, odată cu aşezarea unui impozit, din perspectiva relaţiei acestuia cu celelalte existente.

Odată instituit, un impozit generează valul necesar, căutat de politica fiscală asupra contribuabililor sau în general asupra economiei şi societăţii, ceea ce întreţine relaţiile specifice între contribuabili ca subiecţi economici, consumatori sau ofertanţi de bunuri şi servicii.

Toate aceste raporturi de natură socială şi influenţele pe care le produc trebuie căutate în jurul contribuabilului.

Legăturile dintre impozite sunt de natură conceptuală, de natură tehnică şi practică. Totalitatea impozitelor care funcţionează la un moment dat într-o economie şi legăturile dintre acestea constituie sistemul fiscal.

Impozitele aşezate pe seama reglementărilor specifice domeniului fiscal generează pe lângă legăturile dintre acestea şi alte influenţe asupra mediului înconjurător care este mediul social.

Privit astfel sistemul fiscal este un sistem cibernetic. O astfel de viziune sistemică asupra impozitelor presupune înţelegerea cauzalităţii instituirilor şi a efectelor generate odată cu instituirea acestora.

Impozitele sunt aşezate în diferitele lor forme într-o anumită structură, concepută după anumite principii şi restricţii generatoare de legături multiple, atât în interiorul sistemului fiscal şi cu exteriorul.

Această viziune cibernetică, prin prisma legăturilor interioare sistemului fiscal şi legăturilor acestuia cu exteriorul, cu economia şi societatea, generează nevoia de a delimita mediul în care fiinţează sistemul.

Trebuie determinată coordonata teritorială în care există statul care creează şi întreţine sistemul fiscal. Statul transmite asupra sistemului o parte a suveranităţii sale, ce se manifestă prin dreptul lui de a aşeza impozite. Suveranitatea fiscală, la rândul său, poate fi discutată şi analizată în relaţiile cu alte sisteme fiscale cu care intră în raporturi economice de tipul tranzacţiilor economice internaţionale, comerciale sau de cooperare economică internaţională.

Modalităţile prin care se realizează legături cu alte state prezintă atât o importanţă politică cât şi economică, în contextul globalizării economiei mondiale. Concret, acestea se definesc prin tehnicile de evitare a dublei impuneri, prin măsurile de evitare a evaziunii fiscale internaţionale şi de aliniere la cerinţele fiscale ale unor uniuni economice, dacă este cazul.

Ca orice unitate delimitată în spaţiu, aceasta trebuie delimitată şi în timp. Această coordonată – timp – cu privire la sistemul fiscal, ţine de momentele instituirii impozitelor, modificării acestora, momentul înlocuirii unor forme de impozit cu altele.

O altă latură a parametrului timp tine de anualitatea bugetului. Privind impozitele prin prisma veniturilor care le aduc la bugetul statului, sistemul fiscal este conturat astfel încât an de an să răspundă cerinţei politicilor bugetare.

Sistemul astfel conturat în timp şi spaţiu prin conţinutul său va fiinţa şi funcţiona atât timp cât mediul creat corespunde cu scopul iniţial.

Actul generator, punctul de pornire a sistemului, are natură juridică. Impozitele, funcţionarea aparatului fiscal, raporturile acestuia cu contribuabilii şi influenţele căutate asupra economiei sunt reglementate prin legi juridice, legi subiective specifice.

Funcţionalitatea mecanismului fiscal este funcţie de funcţionarea fiecărui submecanism pentru fiecare impozit în parte. Metodele moderne de calcul a impozitelor presupun o relaţie permanentă cu contribuabilul pe căi directe, legătura la ghişeu, prin telefon, pe căi electronice, legături care sunt cultivate de organul fiscal care intră în colaborare cu contribuabilii renunţând la poziţia de organ asupritor în favoarea unei relaţii eficiente.

Dacă în perioada contemporană reducerea presiunii fiscale s-a realizat atât prin scăderea nivelului cotelor impozitelor cât şi prin promovarea avantajelor fiscale, se pare că această din urmă metodă este mai performantă din punct de vedere al efectelor asupra contribuabilului. Grupând avantajele fiscale în deduceri din masa impozabilă şi reduceri din impozitele calculate, acestea par a fi principalele metode de reducere a sarcinii fiscale în zilele noastre.

